# Basarab al V-lea

### De la Wikipedia, enciclopedia liberă

Basarab al V-lea (domnitor al Ţării Româneşti între ianuarie - februarie sau martie 1529), pretendent domnesc despre care se ştie foarte puţine. Unii istorici presupun că ar fi fiul lui Mehmed beg, paşa de Vidin, deci strănepot de fiu al voievodului Mihail I, alţii că ar fi fiu al lui Neagoe Basarab, sigur este că apare pentru prima oară într-o scrisoare a sibienilor din 29 ianuarie 1529 către arhiducele Ferdinand I al Austriei când cereau sprijin pentru "[...] fiul celui din urmă Basarab [...]".

Acest Basarab vine în ţară pus de Suleiman Magnificul şi însoţit de armatele paşalei de Nicopole în dauna obiceiului legiuit de alegere a domnului şi spre marea nemulţumire a nobilimii autohtone. De altfel, la sfârşitul lui martie 1529, trimisul arhiducelui Ferdinand nota că "[...] până acum nu l-au primit ca domn [...]" [1], iar dintr-o altă scrisoare a sibienilor către solul lor, cneazului Ioan din Răşinari, datată 16 martie se spune "[...] s-a trimes Ion Chinezul [cneazul, n.t.] în Valahia spre a vedea pe noul voievod [Moise, n.t.], a cerceta cugetele boierilor asupra domnitorilor şi ce gând au turcii cu voievozii existenţi [...]".

Din aceste frânturi de mărturii nu se poate deduce decât că acest prezumtiv voievod, dacă a domnit, nu putea domni decât până în martie, căci din acestă lună Moise este singur domnitor al Ţării Româneşti.

Despre sfârşitul acestui pretendent se lasă liniştea ca despre întreaga sa viaţă. Alexandru D. Xenopol presupune [2] că ar fi fost ucis de boieri, indicând ca făptuitori posibili pe Drăgan postelnicul din Merişani şi Neagoe din Periş, asasinii lui Radu de la Afumaţi. În schimb, Ion Radu Mircea afirmă că acest Basarab ar fi dispărut odată cu tatăl său, Mehmed beg, când acesta a fost îndepărtat din funcţia de paşă de Nicopole. Adevărul, însă, încă mai aşteaptă prin vreun colţ de arhivă prăfuit de neumblare.

## [modifică] Bibliografie

1. ^ "Călători străini despre ţările române", vol.I, Bucureşti, 1968 - vezi p.301
2. ^ Alexandru D. Xenopol, "Istoria românilor din Dacia Traiană", Bucureşti, 1986

Predecesor: Radu de la Afumaţi | Domnitor al Ţării Româneşti 1529 | Succesor: Moise

Adus de la "http://ro.wikipedia.org../../../b/a/s/Basarab_al_V-lea_0b06.html"

Categorie: Domnitori ai Ţării Româneşti

##### Views

- Articol
- Discuţie
- Versiunea curentă

##### Caută